**КОМИ РЕСПУБЛИКАСА ВЕСЬКӦДЛАН КОТЫРЛӦН**

ШУӦМ

**«Веськӧдлӧм» автоматизируйтӧм канму юӧртана системаса**

**дінму юкӧн йылысь**

«Коми Республикаса канму юӧртана системаяс йылысь» Коми Республикаса Оланпас серти Коми Республикаса Веськӧдлан котыр шуис:

1. Вынсьӧдны «Веськӧдлӧм» автоматизируйтӧм канму юӧртана системаса дінму юкӧн йылысь положение тайӧ шуӧм дорӧ содтӧд серти.

2. Коми Республикаса олӧмӧ пӧртысь власьт органъяслы, Коми Республикаса канму органъяслы, кутшӧмъясӧс лӧсьӧдӧма Коми Республикаса Юралысь либӧ Коми Республикаса Веськӧдлан котыр, збыльмӧдны тайӧ шуӧмсӧ.

3. Вӧзйыны Коми Республикаса мукӧд канму органлы, Коми Республикаын меставывса асвеськӧдлан органъяслы, олӧмӧ пӧртысь власьт федеральнӧй органъясса мутас органъяслы участвуйтны «Веськӧдлӧм» автоматизируйтӧм канму юӧртана системаса дінму юкӧнсӧ лӧсьӧдӧмын, юӧр пыртӧмын.

4. Пыртны Коми Республикаса Веськӧдлан котырлӧн 2011 во моз тӧлысь 9 лунся 319-р №-а шуӧмӧ татшӧм вежсьӧм:

1 пунктын «канму власьт органъяслӧн уджӧн веськӧдлан ӧтувъя сувтсӧн ног ӧтвывтӧм канму автоматизируйтӧм системаса» кывъяс вежны «Веськӧдлӧм» автоматизируйтӧм канму юӧртана системаса» кывъясӧн.

5. Тайӧ шуӧмсӧ олӧмӧ пӧртӧм бӧрся видзӧдны Коми Республикаса Юралысьлӧн да Коми Республикаса Веськӧдлан котырлӧн Администрацияса Юрнуӧдысь Л. О. Опариналы.

6. Тайӧ шуӧмыс вынсялӧ сійӧс примитан лунсянь.

Коми Республикаса Юралысь В. Гайзер

Сыктывкар

2012 вося косму тӧлысь 25 лун

178 №

ВЫНСЬӦДӦМА

Коми Республикаса Веськӧдлан котырлӧн

2012 во косму тӧлысь 25 лунся

178 №-а шуӧмӧн

(содтӧд)

«Веськӧдлӧм» автоматизируйтӧм канму юӧртана системаса

дінму юкӧн йылысь

**ПОЛОЖЕНИЕ**

1. Тайӧ Положениеыс урчитӧ «Веськӧдлӧм» автоматизируйтӧм канму юӧртана системаса дінму юкӧнлысь (водзӧ - «Веськӧдлӧм» АКС-са дінму юкӧн) лӧсьӧдан мог, коланлун, ӧтувъя тэчас, сійӧс лӧсьӧдӧмын да сыӧн вӧдитчӧмын участникъяссӧ, налысь могъяссӧ.

2. Тайӧ Положениеын терминъясӧн да гӧгӧрвоӧдӧмъясӧн вӧдитчӧма «Юӧр, юӧртана технологияяс йылысь да юӧръяс дорйӧм йылысь» Федеральнӧй оланпаслӧн 2 статья серти.

3. «Веськӧдлӧм» АКС-са дінму юкӧнсӧ индӧма татшӧм могъяс олӧмӧ пӧртӧм вылӧ:

канмуса дінму да муниципальнӧй веськӧдлан юкӧнын решениеяс примитӧм серти юӧртана-видлалана отсӧг сетӧм, сы лыдын Коми Республикаса олӧмӧ пӧртысь власьт органъяслысь, Коми Республикаса канму органъяслысь, кутшӧмъясӧс лӧсьӧдӧма Коми Республикаса Юралысь либӧ Коми Республикаса Веськӧдлан котыр (водзӧ - Коми Республикаса канму органъяс), Коми Республикаын меставывса асвеськӧдлан органъяслысь удж планируйтӧм дырйи;

пытшкӧсса аудитлысь бур окталун лӧсьӧдӧм Коми Республикаса канму органъяслысь, Коми Республикаын меставывса асвеськӧдлан органъяслысь удж окталун серти прӧверкаяс нуӧдӧм могысь да сьӧмкуд рӧскодлысь окталун донъялӧм могысь;

Коми Республикаса социально-экономическӧя сӧвмӧм серти ӧтувъя мониторинг олӧмӧ пӧртӧм.

4. «Веськӧдлӧм» АКС-са дінму юкӧнӧ пырӧ:

1) Коми Республикалӧн, Коми Республикаын муниципальнӧй юкӧнъяслӧн социально-экономическӧя сӧвмӧм серти юӧр, сы лыдын Россия Федерацияса субъектъяскӧд орччӧдӧмӧн, кутшӧмъяс пырӧны Рытыв-Войвыв федеральнӧй кытшӧ, Россия Федерацияса мукӧд субъекткӧд да Россия Федерациякӧд дзоньнас;

2) Коми Республикаса канму органъяслысь, Коми Республикаын меставывса асвеськӧдлан органъяслысь удж окталун серти юӧр;

3) уджтасъяс, балаяс, мероприятие комплексъяс, сы лыдын кутшӧмъяс пӧртсьӧны олӧмӧ Коми Республикаса республиканскӧй сьӧмкуд тшӧт весьтӧ, олӧмӧ пӧртӧм йылысь юӧр;

4) Коми Республикаса республиканскӧй сьӧмкуд да меставывса сьӧмкудъяс олӧмӧ пӧртӧм йылысь юӧр, кытчӧ пырӧны чӧжӧс, рӧскод да сьӧмкуд дефицитъясӧс сьӧмӧн могмӧдан ӧшмӧсъяс серти Россия Федерацияса сьӧмкуд сикасалӧм подув вылын сьӧмкудъяс олӧмӧ пӧртӧм йылысь юӧръяс, кутшӧмӧс босьтӧма Коми Республикаса республиканскӧй сьӧмкуд да меставывса сьӧмкудъяс юкӧнын ӧтйӧза сьӧм учётӧ босьтан автоматизируйтӧм системаысь ӧтиласянь веськӧдлан юӧртана-техническӧй платформа подув вылын;

5) официальнӧй канму статистическӧй юӧръяс, мый чукӧртӧма статистика уджъяс серти федеральнӧй план подув вылын;

6) нормативно-справочнӧй юӧръяс, мый иналӧма Коми Республикаса канму юӧртана системаясын;

7) мукӧд юӧр, кутшӧм колӧ «Веськӧдлӧм» АКС-са дінму юкӧнӧн вӧдитчысьяслы.

II. «Веськӧдлӧм» АКС-са дінму юкӧн лӧсьӧдӧмлӧн шӧр принципъяс

да сылӧн тэчас

5. Шӧр принципъясӧн, кутшӧмъяс подув вылын лӧсьӧдсьӧ да уджалӧ «Веськӧдлӧм» АКС-са дінму юкӧн, лоӧны:

1) юӧрлӧн тырвыйӧлун, коланлун да стӧчлун;

2) вӧдитчысьяслӧн вежласяна корӧмъяс дорӧ юӧртана юкӧдъясса тэчаслӧн лӧсялӧм;

3) юӧртана юкӧдъяслӧн, кутшӧмъяс эмӧсь да кутшӧмъясӧс лӧсьӧдӧны, ӧтвывтӧм дорӧ восьсалун;

4) вӧдитчана терминъяслӧн, нормативно-справочнӧй юӧръяслӧн, петкӧдлас системалӧн, отчитайтчан регламентъяслӧн ӧтувъялун (юӧръяслӧн семантическӧй ӧтувъялун);

5) «Веськӧдлӧм» АКС-са дінму юкӧнсӧ лӧсьӧдан да сыӧн вӧдитчан технологияяслӧн, форматъяслӧн, участникъяскостса йитӧдъяс серти сёрнигижӧдъяслӧн ӧтувъялун;

6) юӧръяслӧн комплекснӧй видзчысянлун.

6. «Веськӧдлӧм» АКС-са дінму юкӧн лӧсьӧдӧм дорӧ функциональнӧй корӧмъяс (водзӧ - функциональнӧй корӧмъяс) урчитсьӧны Коми Республикаын юӧра йӧзкотырӧс сӧвмӧдан да электроннӧй веськӧдлан котырӧс лӧсьӧдӧм серти веськӧдлан сӧветӧн да стӧчмӧдсьӧны вонас ӧтиысь оз гежӧдджыка.

7. «Веськӧдлӧм» АКС-са дінму юкӧн тэчсьӧ куим тшупӧдысь:

1) медводдза тшупӧд – юӧртана системаяслӧн комплекс, кутшӧм пӧртӧ олӧмӧ юӧръясӧс чукӧртӧм, видлалӧм да паськӧдӧм, кутшӧмъяс воӧны «Веськӧдлӧм» АКС-са дінму юкӧнлӧн мӧд да коймӧд тшупӧдысь (водзӧ – «шӧр узел»);

3) мӧд тшупӧд - «Веськӧдлӧм» АКС-са дінму юкӧнӧ пыран Коми Республикаса канму органъяслӧн канму юӧра системаяс, мукӧд канму юӧра система, кутшӧмъясӧс «Веськӧдлӧм» АКС-са дінму юкӧнкӧд ӧтвывтӧмын коланлуныс урчитсьӧ функциональнӧй корӧмъясӧн («юклӧм узелъяс»);

3) коймӧд тшупӧд - Коми Республикаын меставывса асвеськӧдлан органъяслӧн канму юӧра системаяс, кутшӧмъясӧс «Веськӧдлӧм» АКС-са дінму юкӧнкӧд ӧтвывтӧмын коланлуныс урчитсьӧ функциональнӧй корӧмъясӧн («меставывса асвеськӧдлан органъясын юклӧм узелъяс»).

III. «Веськӧдлӧм» АКС-са дінму юкӧнӧс лӧсьӧдӧмын да сыӧн вӧдитчӧмын участникъяс, налӧн могъяс

8. «Веськӧдлӧм» АКС-са дінму юкӧнӧн котыртан да оперативнӧй веськӧдлӧм олӧмӧ пӧртӧм вылӧ уджмогъяса Коми Республикаса Юралысьлӧн да Коми Республикаса Веськӧдлан котырлӧн Администрациялӧн (водзӧ - Администрация) могъясыс:

1) «Веськӧдлӧм» АКС-са дінму юкӧнӧс лӧсьӧдӧм да сыӧн вӧдитчӧм урчитысь инӧда актъяс вынсьӧдӧм;

2) «Веськӧдлӧм» АКС-са дінму юкӧнӧс лӧсьӧдан да сыӧн вӧдитчан процессӧн ӧтувъя веськӧдлӧмсӧ координируйтӧм да методическӧя юрнуӧдӧм;

9. «Веськӧдлӧм» АКС-са дінму юкӧнлӧн уджлы вӧдитчӧм боксянь да уджтаса-технология боксянь отсӧг сетӧмысь кывкутысь «Юӧртана технологияяс шӧрин» Коми Республикаса канму асшӧрлуна учреждениелӧн могъясӧ пырӧ:

1) «шӧр узеллысь» уджтаса да техническӧй средствояслысь удж могмӧдӧм;

2) юӧръяс чукӧртӧм, видлалӧм, видзӧм да «шӧр узелын» иналӧм юӧръяс дорӧ лэдзӧм могмӧдӧм юӧръясӧс дорйӧм кузя оланпаслӧн корӧмъяс серти;

3) «Веськӧдлӧм» АКС-са дінму юкӧнкӧд ӧтвывтӧм юӧртана система кутысьяскӧд йитӧдъяс могмӧдӧм;

4) «Веськӧдлӧм» АКС-са дінму юкӧн дорӧ техническӧй корӧмъяс лӧсьӧдӧм функциональнӧй корӧмъяс подув вылын;

5) «Веськӧдлӧм» АКС-са дінму юкӧн лӧсьӧдӧм да сӧвмӧдӧм кузя вӧзъяна технологическӧй решениеяс серти техническӧй экспертиза нуӧдӧм котыртӧм, сы лыдын канму юӧртана системаяс да (либӧ) юӧртана юкӧдъяс, кутшӧмъясӧс «Веськӧдлӧм» АКС-са дінму юкӧнкӧд ӧтвывтӧмын коланлуныс урчитсьӧ функциональнӧй корӧмъясӧн, лӧсьӧдӧм серти техническӧй заданиеяс сӧгласуйтӧм;

6) «Веськӧдлӧм» АКС-са дінму юкӧн лӧсьӧдан да сылӧн удж серти техническӧй юалӧмъяс урчитысь инӧда актъяс аслас компетенцияын лӧсьӧдӧм да вынсьӧдӧм;

7) юӧра йитӧдъяс йылысь артмӧдчӧмъяслысь формаяс ылӧсалӧмӧн лӧсьӧдӧм.

10. «Веськӧдлӧм» АКС-са дінму юкӧнлӧн юӧртана юкӧдъясын юӧръяс петкӧдлӧмысь кывкутысь Коми Республикаса канму органъяслӧн могъясӧ пырӧ:

1) «Веськӧдлӧм» АКС-ын колана юӧръяс ас кадӧ лӧсьӧдӧм да иналӧм петкӧдласъяслысь лыддьӧг тӧдчӧдан да «Веськӧдлӧм» АКС-са дінму юкӧнӧ юӧръяс пыртан пӧрадок серти, кутшӧмӧс вынсьӧдӧ Администрация;

2) «Веськӧдлӧм» АКС-са дінму юкӧнлӧн функциональнӧй позянлунъясӧн аслас уджын веськыда вӧдитчӧм;

3) юӧръяс дорйӧм серти оланпаслысь корӧмъяс олӧмӧ пӧртӧм.

11. Коми Республикаын меставывса асвеськӧдлан органъяслысь, олӧмӧ пӧртысь власьт федеральнӧй органъяслысь (олӧмӧ пӧртысь власьт федеральнӧй органъясса мутас органъяслысь) юӧръяссӧ «Веськӧдлӧм» АКС-са дінму юкӧнын лӧсьӧдӧм да иналӧм дырйи юӧръясӧн вежсян пӧрадок урчитсьӧ юӧра йитӧдъяс йылысь артмӧдчӧмъясӧн. Артмӧдчӧмсӧ кырымалӧны:

меставывса асвеськӧдлан орган либӧ олӧмӧ пӧртысь власьт федеральнӧй орган (олӧмӧ пӧртысь власьт федеральнӧй органса мутас орган);

Администрация;

«Юӧртана технологияяс шӧрин» Коми Республикаса канму асшӧрлуна учреждение.

Вуджӧдіс Хазова Е. В. – 7 692 пас